
I.
Charakteristika

1. Nebezpečenstvo utopenia hrozí pri zásahoch, ktoré súvisia so záchrannými prácami a zabezpečovacími prácami na vodnej hladine a pod vodou pri povodniach, záplavách a iných mimoriadnych udalostiach. 

2. Utopenie je definované ako smrť udusením v dôsledku nedostatku vzduchu, zatiaľ čo topenie označuje stav, keď osoba túto príhodu, aj keď dočasne, prežije.

3. Pri utopení dôjde k nadýchnutiu väčšieho množstva vody do pľúc a následne k strate vedomia v dôsledku nedostatku kyslíka. K takýmto prípadom dochádza prevažne pod vodnou hladinou, pričom môže veľmi rýchle dôjsť k edému pľúc, najmä v znečistenej vode alebo chemicky upravovanej vode, a to aj po niekoľkých hodinách alebo až na druhý deň po nehode. 

4. Pri topení dôjde následkom vdýchnutia aj malého množstva studenej vody ku kŕčom hlasiviek, a tým k uzatvoreniu hrtanu a znemožneniu priechodu vzduchu do pľúc a následnému duseniu. Ak je postihnutá osoba v pokoji, kŕče hlasiviek spravidla ustúpia ešte predtým, než nastane strata vedomia. Kŕče môžu spôsobiť u postihnutého paniku; k takýmto situáciám môže dôjsť nielen pod hladinou, ale aj pri činnostiach na vodnej hladine. Pri topení hrozí súčasne nebezpečenstvo podchladenia a infekcie. 

II.
Predpokladaný výskyt

1. Objektívnymi príčinami nebezpečenstva utopenia sa hasičov môžu byť tieto faktory:

a)  vodný terén, napríklad množstvo vody, tvar a sklon koryta, stav brehu, 

      b) prekážky plynulej plavby, napríklad konštrukcie pod vodnou hladinou, kamene, balvany alebo padnuté kmene stromov, 

      c) 
charakteristické nebezpečenstvo pre určité druhy tokov, napríklad splavy alebo víry, 

      d)  poveternostné podmienky a klimatické podmienky, napríklad búrka, dážď, chlad alebo víchrica), 

      e) nedostatky výstroja, výzbroje a ďalšieho vybavenia: 

1e.  nevhodné plavidlá pre daný vodný tok, nezabezpečené proti potopeniu,  bez kotviacich kolíkov alebo poškodené, 

2e. nevhodné alebo chýbajúce plávajúce vesty, nevhodné oblečenie a výstroj. 
2. Subjektívnymi príčinami nebezpečenstva utopenia sa hasičov môžu byť tieto faktory: 

a)  nedostatočné schopnosti plávania, 

      b)  nedostatočné skúsenosti alebo prehnané sebavedomie pri práci na vode, 

c) zlý fyzický stav alebo psychický stav, napríklad choroba, únava, vyčerpanie alebo podchladenie.

3. Objektívne príčiny a subjektívne príčiny nebezpečenstva utopenia sa hasičov sa môžu prejaviť najmä 

a) pádom hasiča do vody, 
b) úrazom hlavy pri páde pod hladinu s následnou stratou vedomia, 
c) uviaznutím pod ľad, loď alebo konštrukciu, 
d) zachytením odevu, potápačského obleku alebo techniky o konštrukcie a prekážky pod vodnou hladinou, 
e) strhnutím plavidla vodným prúdom na prekážku alebo pod splav, 
f) strhnutím záchranára vodným prúdom pod loď, splav, do priepuste, výpuste, do potrubia a podobne, 
g) poruchou na potápačskom výstroji a potápačskej výzbroji,
h) prechladnutím alebo prehriatím, 
i) panikou zachraňovaných,
j) nekoordinovanou činnosťou zachraňujúcich.

4. Nebezpečenstvo utopenia hrozí najmä v objektoch a na miestach, kde sa vyskytuje

a)  stojatá povrchová voda, napríklad rybníky, jazerá, štrkoviská, slepé ramená riek, tône, zatopené územia, doky lodeníc, bazény alebo nádrže, 
      b) prúdiaca povrchová voda, napríklad potoky, rieky, stoky, plavebné kanály, komory alebo prílivová vlna pri záplavách, 
c) povrchová kanalizácia a podzemná kanalizácia, záchytné nádrže, zaplavené výkopy alebo studne, 
5. nádrže rôznych kvapalín.

6. Nebezpečenstvo utopenia hrozí predovšetkým v prípade pádu hasiča do vody alebo do iných kvapalín (prevrátenie plavidla, odtrhnutie brehu toku, pád do nádrží kvapalín pri zásahu a podobne) a pri strate schopnosti plávať (kŕč, ťažký výstroj a podobne). Ide najmä o zásahy 
a) pri hliadkovej činnosti na člnoch, najmä v letných mesiacoch v rekreačných oblastiach, 
     b)  pri uvoľňovaní toku pri predchádzaní záplavám a povodniam, 
c) pri pátracích akciách a pri vyhľadávacích akciách, a to 

1c.   vyhľadávanie utopených osôb, 

2c.  vyhľadávanie predmetov, prostriedkov a zariadení pod vodnou hladinou, v toku a ich vyťahovanie,

d) pri záchranných prácach počas povodní, pri záplavách a živelných pohromách, a to
1d.   záchrana a evakuácia postihnutých osôb, 

2d.   záchrana a evakuácia zvierat a majetku, 

3d.  zmierňovanie povodňových škôd a zabezpečenie základnej starostlivosti o obyvateľstvo postihnutého územia (zásobovanie, preprava a podobne), 

4d.   čerpacie práce,
e) pri strate stability a pri nehode plavidiel, 
f) pri únikoch látok znečisťujúcich vodu a pri ich likvidácii,
g)  pri haváriách vodných diel a pri zabezpečovacích prácach na vodných dielach, zariadeniach a tokoch (v spolupráci s inými organizáciami), 
h) pri zásahoch, kde sa nachádzajú studne, výkopy a priekopy naplnené vodou alebo nádrže s kvapalinami, 
i) pri požiaroch plavidiel, vodných diel a zariadení vrátane terénu pozdĺž brehov,
j) pri potápačskej činnosti, 
k) pri práci na zamrznutej vodnej hladine, a to 

          1k.  pri odstraňovaní ľadových hrádzí a bariér, 
          2k.  pri uvoľňovaní toku pri topení ľadov, 
          3k.  pri presekávaní otvorov do zamrznutej vodnej hladiny, 

          4k.  pri záchrane topiacich sa pri preborení ľadu, 

          5k.  pri vyslobodzovaní zamrznutých predmetov, zariadení alebo zvierat.

III.
Ochrana

1. 
Nebezpečenstvo utopenia hasičov možno znížiť plaveckým výcvikom. Ochrana hasičov pri zásahu spočíva v zabezpečení proti pádu, v dodržiavaní zásad bezpečnosti práce na vode a v používaní osobných ochranných pracovných prostriedkov vrátane znalostí zásad prvej pomoci pri topení a resuscitácie (oživovania). 

2. 
Z hľadiska taktiky hasičských jednotiek pri zásahu spočíva ochrana životov           a zdravia hasičov pred utopením v dodržiavaní týchto zásad: 

     a)  nepreceňovanie sily a nepodceňovanie situácie a rizík, 
b) znalosť vodného diela alebo toku a využívanie informácií správcu toku alebo miestnych občanov, 
c) istenie zasahujúcich hasičov, napríklad udržiavanie nepretržitého spojenia veliteľa zásahu s plavidlom alebo používanie vecných prostriedkov určených na prácu vo výškach, 
d) znalosť používania materiálno-technického vybavenia a znalosť jeho takticko-technických parametrov,
e) určenie bezpečnostných opatrení vzhľadom na
          1e.  hĺbku a rýchlosť prúdu vody,
          2e.  druh objektu a miesto zásahu, 

          3e.  čas a miesto vykonávania práce a meteorologické podmienky, 

          4e. typ použitej záchranárskej techniky, počet zasahujúcich plavidiel, počet hasičov vykonávajúcich zásah a počet zachraňovaných.

3.  Ochranné prostriedky a ďalšie zariadenia: 

     a)  osobné ochranné pracovné prostriedky príslušníka, 
b) lodná výzbroj, 
c) vecné prostriedky určené na prácu vo výškach, 
d) vodiace laná, 
e) potápačský výstroj, obleky proti chladu, 
f) záchranné prostriedky určené na prácu na vode, napríklad záchranný kruh, záchranný balón, tyč s hákom a prútom, ľahký trhací hák, záchranná vesta, hasičský pás, plávacie laná, karabíny, nôž, sekera, svietidlo a bóje.

